b'\n_START_ARTICLE_\nLauri Sild\n_START_PARAGRAPH_\nLauri Sild (s\xc3\xbcndinud 28. mail 1990 Valgas) on eesti orienteeruja.\n_START_SECTION_\nHaridus\n_START_PARAGRAPH_\nL\xc3\xb5petas aastal 2009 V\xc3\xb5ru Kreutzwaldi g\xc3\xbcmnaasiumi ning 2014 kehalise kasvatuse ja spordi erialal Tartu \xc3\x9clikooli kehakultuuriteaduskonna.\n_START_SECTION_\nSportlaskarj\xc3\xa4\xc3\xa4r\n_START_PARAGRAPH_\nOrienteerumisega hakkas Sild tegelema aastal 1997 ema juhendamisel, aastast 2009 on tema treener Tiit Tali. Sild on v\xc3\xb5itnud orienteerumisjooksus noorte EM-il 2006 tavarajal kulla ja teatejooksus pronksi ning 2008 teatejooksus kulla ja tavarajal pronksi. Olnud juunioride MM-il tavarajal 2009 4. ja 2010 8. ning teatejooksus 2008 4.\xc2\xa0_NEWLINE_Aastatel 2011\xe2\x80\x932017 on ta osalenud Eesti koondises orienteerumise maailmameistriv\xc3\xb5istlustel. Parimad tulemused 6. koht l\xc3\xbchirajal 2014. aastal, 23. koht tavarajal 2015. aastal ja 4. koht teatejooksus 2017. aastal. _NEWLINE_Saanud s\xc3\xb5jav\xc3\xa4elaste MM-il 2012 meeskondliku pronksi, 2013 l\xc3\xbchirajal ja tavarajal h\xc3\xb5beda, ja meeskondliku pronksi ning 2014 teatejooksus pronksi. Balti meistriv\xc3\xb5istlustel 2014 teatejooksus kuld ja tavarajal pronks. V\xc3\xb5itnud orienteerumise Eesti meistriv\xc3\xb5istlustel 2007\xe2\x80\x932017 10 kulda, 11 h\xc3\xb5bedat ja 4 pronksi. Aastast 2013 on Lauri Sild Eesti kaitsev\xc3\xa4e staabi- ja sidepataljoni juurde kuuluva spordir\xc3\xbchma liige._NEWLINE_2016. ja 2018. aastal v\xc3\xb5itis ta Soome klubi Koovee meeskonnas Jukola teatejooksu.\n_START_SECTION_\nPerekond\n_START_PARAGRAPH_\nLauri on Sixten ja Sarmite Silla noorem poeg. Tema vanem vend on Timo Sild. Terve pere tegeleb orienteerumisega.'